รัฐบาลไทย-ข่าวทำเนียบรัฐบาล-ก.ดิจิทัลฯ ร่วมฉลองวัน “International Girls in ICT Day” เปิดตัวโครงการฝึกอบรมเยาวสตรีไทย ส่งเสริมการเรียนรู้สู่การประกอบอาชีพด้านไอซีที
วันพุธที่ 3 พฤษภาคม 2560
ก.ดิจิทัลฯ ร่วมฉลองวัน “International Girls in ICT Day” เปิดตัวโครงการฝึกอบรมเยาวสตรีไทย ส่งเสริมการเรียนรู้สู่การประกอบอาชีพด้านไอซีที
กระทรวงดิจิทัลเพื่อเศรษฐกิจและสังคม จัดกิจกรรมเฉลิมฉลองวัน International Girls in ICT Day พร้อมประกาศเปิดตัวโครงการฝึกอบรมเยาวสตรีไทยฯ
กระทรวงดิจิทัลเพื่อเศรษฐกิจและสังคม จัดกิจกรรมเฉลิมฉลองวัน International Girls in ICT Day พร้อมประกาศเปิดตัวโครงการฝึกอบรมเยาวสตรีไทย มุ่งส่งเสริมเด็กหญิงและเยาวสตรีให้สนใจศึกษาและประกอบอาชีพด้านไอซีที เน้นการใช้ความคิดสร้างสรรค์ในการออกแบบซอฟต์แวร์ สื่อดิจิทัล และโปรแกรมประยุกต์ เพื่อนําไปใช้ในการประกอบอาชีพหรือจ้างงานในอนาคต ย้ําความร่วมมือระหว่างไทยและ ITU ตามแผนพัฒนาดิจิทัลเพื่อเศรษฐกิจและสังคม
นางสาวรัจนา เนตรแสงทิพย์ ผู้ตรวจราชการกระทรวงดิจิทัลเพื่อเศรษฐกิจและสังคม (ดีอี) เปิดเผยภายหลังเป็นประธานในพิธีเปิดกิจกรรมเพื่อร่วมเฉลิมฉลองวัน “International Girls in ICT Day” และประกาศเปิดตัวโครงการฝึกอบรมเยาวสตรีไทย ภายใต้หัวข้อ “Girls in ICT Day 2017 : Digital Skills for Girls – Target Employment” ณ ห้องประชุมชั้น 9 กระทรวงดิจิทัลเพื่อเศรษฐกิจและสังคม อาคารรัฐประศาสนภักดี ศูนย์ราชการเฉลิมพระเกียรติฯ แจ้งวัฒนะ ในวันที่ 27 เมษายน 2560 ว่า สํานักงานภูมิภาคเอเชียและแปซิฟิก ของสหภาพโทรคมนาคมระหว่างประเทศ (ITU) ได้เริ่มจัดกิจกรรม International Girls in ICT Day ครั้งแรกเมื่อปี 2557 เพื่อชี้ให้เห็นถึงความสําคัญในเรื่องการส่งเสริมความเสมอภาคหญิงชายและเสริมสร้างศักยภาพสตรี โดยกําหนดให้วันพฤหัสบดีสัปดาห์สุดท้ายของเดือนเมษายนของทุกปีเป็นวัน International Girls in ICT Day สําหรับในปี 2560 นี้ ประเทศไทย โดยกระทรวงดิจิทัลเพื่อเศรษฐกิจและสังคม ซึ่งเป็นสมาชิกของ ITU ได้ร่วมกับ ITU และหน่วยงานพันธมิตร จัดกิจกรรมเฉลิมฉลองวันดังกล่าวขึ้น เพื่อส่งเสริมและสนับสนุนเด็กหญิงและเยาวสตรีให้มีความสนใจในการศึกษาและประกอบอาชีพด้านเทคโนโลยีสารสนเทศและการสื่อสาร (ICT/ไอซีที) นอกจากนี้ยังเป็นการส่งเสริมโอกาสแก่เด็กหญิงและเยาวชนสตรีให้ใช้ความคิดสร้างสรรค์ในการออกแบบโปรแกรมซอฟต์แวร์ สื่อดิจิทัล และโปรแกรมประยุกต์
การจัดโครงการฝึกอบรมเยาวสตรีไทย ภายใต้หัวข้อ “Girls in ICT Day 2017 : Digital Skills for Girls – Target Employment” มีจํานวนทั้งสิ้น 3 หลักสูตร ประกอบด้วย (1) หลักสูตร AgriTech entrepreneurship using ICTs จัดโดยกระทรวงดิจิทัลฯ ร่วมกับองค์การอาหารและการเกษตรแห่งสหประชาชาติ (Food and Agriculture Organization of the United Nations: FAO) และ ITU (2) หลักสูตร CCNA Security จัดโดยบริษัทซิสโก้ ซีสเต็มส์ (ประเทศไทย) จํากัด (CISCO) และ (3) หลักสูตร Code your first website จัดโดยไมโครซอฟท์ (ประเทศไทย) (Microsoft) ซึ่งการจัดฝึกอบรมครั้งนี้มีกลุ่มเป้าหมาย คือ เยาวสตรีไทยระดับอุดมศึกษา จํานวน 100 คน กําหนดจัดการอบรมฯ ระหว่างวันที่ 17-21 กรกฎาคม 2560 ณ สถาบันวิชาการทีโอที ถนนงามวงศ์วาน จังหวัดนนทบุรี ทั้งนี้ การจัดอบรมทั้ง 3 หลักสูตร มุ่งเน้นให้ความสําคัญกับโอกาสที่ผู้เข้ารับการอบรมจะนําไปต่อยอดในการประกอบอาชีพในอนาคตได้ โดยจะเริ่มดําเนินการประชาสัมพันธ์หลักสูตรและเปิดรับลงทะเบียนสําหรับผู้ที่สนใจเข้าร่วมการฝึกอบรมฯ ในช่วงเดือนพฤษภาคม 2560
“การจัดกิจกรรมวัน International Girls in ICT Day และการจัดฝึกอบรมเยาวชนสตรีดังกล่าว นอกจากจะเป็นการส่งเสริมความร่วมมือระหว่างประเทศไทยและ ITU แล้ว ยังเป็นการดําเนินงานตามยุทธศาสตร์ที่ 5 เรื่องการพัฒนากําลังคนให้พร้อมเข้าสู่ยุคเศรษฐกิจและสังคมดิจิทัล ของแผนพัฒนาดิจิทัลเพื่อเศรษฐกิจและสังคมอีกด้วย” นางสาวรัจนาฯ กล่าว
**********************